CELEX: 52022PC0162
Language: da
Date: 2022-03-31
Title: Ændret forslag til EUROPA-PARLAMENTETS OG RÅDETS FORORDNING om ændring af forordning (EU) nr. 1303/2013 og (EU) nr. 223/2014 for så vidt angår øget forfinansiering fra REACT-EU-midlerne

EUROPA-KOMMISSIONEN
            Bruxelles, den 31.3.2022
            COM(2022) 162 final
            2022/0096(COD)
            
            Ændret forslag til
            EUROPA-PARLAMENTETS OG RÅDETS FORORDNING
            om ændring af forordning (EU) nr. 1303/2013 og (EU) nr. 223/2014 for så vidt angår øget forfinansiering fra REACT-EU-midlerne
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               •Forslagets begrundelse og formål
            
            
               
                  Den 23. marts 2022 vedtog Europa-Kommissionen et lovgivningsforslag om ændring af forordning (EU) nr. 1303/2013 og (EU) nr. 223/2014 for at fastsætte ekstraordinære og målrettede ændringer som reaktion på Den Russiske Føderations invasion af Ukraine og den efterfølgende indvirkning på Den Europæiske Union og navnlig flere af dens østlige regioner. 
               
               
                  Formålet med dette forslag var at tilvejebringe supplerende første forfinansiering til programmer for 2014-2020, der støttes af midler fra fondene under samhørighedspolitikken og Den Europæiske Fond for Bistand til de Socialt Dårligst Stillede (FEAD), og som skal betales under REACT-EU og finansieres af det europæiske genopretningsinstrument "NextGenerationEU".
               
               
                  Kommissionen havde allerede truffet foranstaltninger til at bistå medlemsstaterne i denne henseende gennem forslaget om en samhørighedsaktion for flygtninge i Europa (CARE) af 8. marts 2022. 
               
               
                  På mødet den 24.-25. marts 2022 drøftede Det Europæiske Råd den russiske militære aggression mod Ukraine, og det opfordrede i sine konklusioner fra mødet Kommissionen til "at arbejde med yderligere forslag til at styrke EU's støtte" for at "sikre, at der hurtigt kan mobiliseres EU-midler til flygtninge og deres værter".
               
               
                  For at imødekomme denne opfordring fremsætter Kommissionen nærværende forslag om ændring af sit lovgivningsforslag af 23. marts 2022. Da en af de mest effektive metoder til hurtig mobilisering af midler er at gøre brug af "forenklede omkostningsmuligheder", som muliggør en lettere og hurtigere gennemførelse af samhørighedspolitikkens midler og samtidig mindsker den administrative byrde, indføres der med dette forslag derfor en ny enhedsomkostning. Medlemsstaterne kan anvende denne nye enhedsomkostning til at lette finansieringen af grundlæggende behov hos og støtte til personer, der har fået midlertidig beskyttelse i overensstemmelse med Rådets gennemførelsesafgørelse (EU) 2022/382, i alle medlemsstater, hvor en sådan person opholder sig. Enhedsomkostningen kan anvendes i højst 13 uger i alt regnet fra datoen for personens ankomst til Den Europæiske Union.
               
            
            
               •Sammenhæng med de gældende regler på samme område
            
            
               
                  Det ændrede forslag er i overensstemmelse med de generelle regler for de europæiske struktur- og investeringsfonde og er begrænset til målrettede og ekstraordinære ændringer af forordning (EU) nr. 1303/2013 og (EU) nr. 223/2014. Forslaget supplerer også det foregående ændringsforslag vedrørende forordningen i Kommissionens CARE-forslag af 8. marts 2022 samt alle andre foranstaltninger, der har til formål at håndtere den nuværende hidtil usete situation.
               
            
            
               •Sammenhæng med Unionens politik på andre områder
            
            
               
                  Forslaget er begrænset til målrettede og ekstraordinære ændringer af forordning (EU) nr. 1303/2013 og (EU) nr. 223/2014 og opretholder sammenhæng med andre EU-politikker.
               
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               •Retsgrundlag
            
            
               
                  Retsgrundlaget for dette forslag er artikel 175, stk. 3, og artikel 177 i traktaten om Den Europæiske Unions funktionsmåde.
               
            
            
               •Nærhedsprincippet (for områder, der ikke er omfattet af enekompetence) 
            
            
               
                  Eftersom det ikke i tilstrækkelig grad kan opfyldes af medlemsstaterne alene at håndtere de udfordringer, der opstår som følge af meget stor tilstrømning af flygtninge fra Ukraine, og derfor bedre kan nås på EU-plan, kan Unionen fastsætte en øget forfinansiering, der skal udbetales under REACT-EU, og fastsætte en ny forenklet enhedsomkostning, i overensstemmelse med nærhedsprincippet, jf. artikel 5 i traktaten om Den Europæiske Union.
               
            
            
               •Proportionalitetsprincippet
            
            
               
                  Forslaget er en ekstraordinær og målrettet ændring, der ikke går ud over, hvad der er nødvendigt for at nå målet om at sikre et øget forfinansieringsbeløb, der skal udbetales under REACT-EU, og der fastsættes en ny forenklet enhedsomkostning for at støtte foranstaltninger til håndtering af migrationsudfordringer som følge af Den Russiske Føderations militære aggression og lette den tilsvarende byrde for de offentlige budgetter, således at det bliver muligt at mobilisere investeringer som reaktion på den udbredte folkesundhedskrise, der påvirker væksten i regionerne.
               
            
         
         
            
               •Valg af retsakt
            
            
               
                  En forordning er det rette instrument til at fastsætte et øget forfinansieringsbeløb, der skal udbetales under REACT-EU, og fastsætte en ny forenklet enhedsomkostning, som er nødvendig for at håndtere disse hidtil usete omstændigheder.
               
            
            
               3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
               •Efterfølgende evalueringer/kvalitetskontrol af gældende lovgivning
            
            
               
                  Ikke relevant
               
            
            
               •Høringer af interesserede parter
            
            
               
                  Forslaget følger udvekslinger på højt niveau med andre institutioner og medlemsstater. En offentlig høring er ikke påkrævet, da der ikke er behov for en konsekvensanalyse.
               
            
            
               •Indhentning og brug af ekspertbistand
            
            
               
                  Ikke relevant
               
            
            
               •Konsekvensanalyse
            
            
               
                  Der er foretaget en konsekvensanalyse i forbindelse med udarbejdelsen af forslaget vedrørende forordning (EU) nr. 1303/2013 og (EU) nr. 223/2014. Denne målrettede ændring som reaktion på en kritisk situation kræver ikke en særskilt konsekvensanalyse.
               
            
            
               •Målrettet regulering og forenkling
            
            
               Ikke relevant
            
            
               •Grundlæggende rettigheder
            
            
               Ikke relevant
            
            
               4.VIRKNINGER FOR BUDGETTET
            
            
               
                  Den foreslåede ændring af Kommissionens forslag af 23. marts 2022 indebærer ingen ændring af forpligtelsesbevillingerne under FFR for 2021-2027.
               
               
                  Anvendelsen af den nye enhedsomkostning vil gøre det lettere at fremskynde udbetalingen af midler.
               
            
            
               5.ANDRE FORHOLD
            
            
               •Planer for gennemførelsen og foranstaltninger til overvågning, evaluering og rapportering
            
         
         
            
               
                  Gennemførelsen af foranstaltningerne vil blive overvåget, og der rapporteres om dem som led i de generelle rapporteringsprocedurer, der er fastsat i forordning (EU) nr. 1303/2013 og (EU) nr. 223/2014.
               
            
            
               •Forklarende dokumenter (for direktiver)
            
            
               
                  Ikke relevant
               
            
            
               •Nærmere redegørelse for de enkelte bestemmelser i forslaget
            
            
               
                  Den foreslåede ændring af Kommissionens forslag af 23. marts 2022 indeholder bestemmelser om indførelse af en ny enhedsomkostning til støtte for foranstaltninger til håndtering af migrationsudfordringer som følge af Den Russiske Føderations militære aggression.
               
            
            
               2022/0096 (COD)
            
            
               Ændret forslag til
            
            
               EUROPA-PARLAMENTETS OG RÅDETS FORORDNING
            
            
               om ændring af forordning (EU) nr. 1303/2013 og (EU) nr. 223/2014 for så vidt angår øget forfinansiering fra REACT-EU-midlerne
            
            
               I Kommissionens forslag COM(2022) 145 foretages følgende ændringer:
            
            
               1)Titlen affattes således: 
            
            
               "EUROPA-PARLAMENTETS OG RÅDETS FORORDNING
            
            
               om ændring af forordning (EU) nr. 1303/2013 og (EU) nr. 223/2014 for så vidt angår øget forfinansiering fra REACT-EU-midlerne og fastsættelse af en enhedsomkostning".
            
            
               2)Følgende indsættes som betragtning 5a:
            
            
               "Med henblik på at forenkle anvendelsen af de europæiske struktur- og investeringsfonde og mindske den administrative byrde for medlemsstaternes forvaltninger og støttemodtagere i forbindelse med håndteringen af migrationsudfordringer som følge af Den Russiske Føderations militære aggression bør der desuden fastsættes en enhedsomkostning. Denne enhedsomkostning bør lette finansieringen af grundlæggende behov hos og støtte til personer, der har fået midlertidig beskyttelse eller anden passende beskyttelse i henhold til national ret i overensstemmelse med Rådets gennemførelsesafgørelse (EU) 2022/382
                  1
                og Rådets direktiv 2001/55/EF
                  2
               , i alle medlemsstater, hvor en sådan person opholder sig i de første 13 uger efter ankomsten til Den Europæiske Union. I overensstemmelse med Kommissionens samhørighedsaktion for flygtninge i Europa (CARE) af 8. marts 2022 kan medlemsstaterne også anvende denne enhedsomkostning, når de gør brug af muligheden i [artikel 98, stk. 4, i forordning (EU) nr. 1303/2013] til at finansiere sådanne operationer gennem EFRU på grundlag af de regler, der gælder for ESF, herunder når dette omfatter REACT-EU-midler. Når medlemsstaterne anvender enhedsomkostningen, bør de sikre, at de har indført de nødvendige ordninger til at undgå dobbeltfinansiering af de samme omkostninger."
            
            
               3)I artikel 1 indsættes følgende nummer før nr. 1): 
            
            
               "1)
                     Følgende indsættes som artikel 68c: 
            
            
               Artikel 68c 
            
            
               Enhedsomkostning for operationer til håndtering af migrationsudfordringer som følge af Den Russiske Føderations militære aggression
            
            
               Med henblik på gennemførelsen af operationer vedrørende migrationsudfordringer som følge af Den Russiske Føderations militære aggression under en tilsvarende prioritetsakse kan medlemsstaterne i de udgifter, der angives i betalingsansøgninger, medtage en enhedsomkostning i forbindelse med de grundlæggende behov hos og støtte til personer, der har fået midlertidig beskyttelse eller anden passende beskyttelse i henhold til national ret i overensstemmelse med Rådets gennemførelsesafgørelse (EU) 2022/382 og Rådets direktiv 2001/55/EF. Denne enhedsomkostning udgør 40 EUR pr. uge for hver fuld uge eller del af uge, personen befinder sig i den pågældende medlemsstat. Enhedsomkostningen kan anvendes i højst 13 uger i alt regnet fra datoen for personens ankomst til Unionen. 
            
         
         
            
               De således beregnede beløb skal betragtes som offentlig støtte, der er udbetalt til støttemodtagerne, og som støtteberettigede udgifter med henblik på anvendelsen af denne forordning."
            
            
               4)I artikel 1 bliver nr. 1) til nr. 2), og nr. 2) bliver til nr. 3).
            
            
               5)I artikel 1 indsættes følgende som nr. 4): 
            
            
               "4)
                     Artikel 131, stk. 2, affattes således:
            
            
               2. Støtteberettigede udgifter medtaget i en betalingsansøgning skal dokumenteres ved hjælp af kvitterede fakturaer eller regnskabsdokumenter med tilsvarende bevisværdi, undtagen for de støtteformer, der er omhandlet i artikel 67, stk. 1, første afsnit, litra b)-e), artikel 68, 68a, 68b og 68c, artikel 69, stk. 1, og artikel 109 i nærværende forordning og artikel 14 i ESF-forordningen. Når det drejer sig om disse støtteformer, skal beløbene i betalingsansøgningen være de udgifter, der er beregnet på det relevante grundlag."
            
            
               Udfærdiget i Bruxelles, den […].
            
            
               
                  På Europa-Parlamentets vegne
                        På Rådets vegne
               
               
                  Formand
                        Formand
               
            
            
         
            
                  
                     (1)
                  
                        Rådets gennemførelsesafgørelse (EU) 2022/382 af 4. marts 2022 om konstatering af massetilstrømning af fordrevne personer fra Ukraine som omhandlet i artikel 5 i direktiv 2001/55/EF og deraf følgende indførelse af midlertidig beskyttelse (EUT L 71 af 4.3.2022, s. 1).
               
               
                  
                     (2)
                  
                        Rådets direktiv 2001/55/EF af 20. juli 2001 om minimumsstandarder for midlertidig beskyttelse i tilfælde af massetilstrømning af fordrevne personer og om foranstaltninger, der skal fremme en ligelig fordeling mellem medlemsstaterne af indsatsen med hensyn til modtagelsen af disse personer og følgerne heraf (EFT L 212 af 7.8.2001, s. 12).